EUROOPA KOMISJON Brüssel,6.9.2022 COM(2022) 439 final 2022/0259(NLE) Ettepanek: NÕUKOGU OTSUS seisukoha kohta, mis võetakse Euroopa Liidu nimel Rahvusvahelises Mereorganisatsioonis meresõiduohutuse komitee 106. istungjärgul ja merekeskkonna kaitse komitee 79. istungjärgul seoses rahvusvahelise konventsiooni inimelude ohutusest merel (SOLAS), puistlastilaevade ja naftatankerite ülevaatuste käigus tehtavate kontrollide tõhustatud programmi käsitleva 2011. aasta rahvusvahelise koodeksi (2011. aasta ESP koodeks) ning rahvusvahelise laevade põhjustatava merereostuse vältimise konventsiooni (MARPOL) VI lisa muudatuste vastuvõtmisega





SELETUSKIRI 1.Kavandatav reguleerimisese Käesolevas ettepanekus käsitletakse otsust, millega määratakse kindlaks seisukoht, mis võetakse liidu nimel Rahvusvahelise Mereorganisatsiooni meresõiduohutuse komitee (MSC) 106. istungjärgul, mis toimub 2.–11. novembril 2022, ja Rahvusvahelise Mereorganisatsiooni merekeskkonna kaitse komitee (MEPC) 79. istungjärgul, mis toimub 12.–16. detsembril 2022. MSC 105. istungjärgul nähti ette, et MSC 106. istungjärgul võetakse vastu muudatused järgmistes konventsioonides ja koodeksites: (1)1974. aasta rahvusvahelise konventsiooni inimelude ohutusest merel (SOLAS) peatükk II-2; (2)puistlastilaevade ja naftatankerite ülevaatuste käigus tehtavate kontrollide tõhustatud programmi käsitlev 2011. aasta rahvusvaheline koodeks (2011. aasta ESP koodeks). MEPC 78. istungjärgul nähti ette, et MEPC 79. istungjärgul võetakse vastu muudatused järgmistes konventsioonides ja koodeksites: (1)rahvusvahelise laevade põhjustatava merereostuse vältimise konventsiooni (MARPOL) VI lisa, milles käsitletakse teabe lisamist laeva CO2-mahukuse kohta IMO laevade kütusekulu andmebaasi. 2.Ettepaneku taust 2.1.Rahvusvahelise Mereorganisatsiooni konventsioon Rahvusvahelise Mereorganisatsiooni (IMO) konventsiooniga loodi IMO, mille eesmärk on tagada foorum koostööks regulatiivse tegevuse ja tavade valdkonnas kõikides rahvusvahelist merekaubandust mõjutavates tehnilistes küsimustes. Samuti on selle eesmärk toetada rangeimate võimalike nõuete üldist vastuvõtmist meresõiduohutuse, laevasõidu tõhususe ning laevade põhjustatud merereostuse vältimise ja kontrolli küsimustes, et edendada võrdseid võimalusi. Selles käsitletakse ka seonduvaid haldus- ja õigusküsimusi. Konventsioon jõustus 17. märtsil 1958. Kõik liikmesriigid on konventsiooni osalised. Liit ei ole konventsiooni osaline. Kõik liikmesriigid on 2. oktoobril 1983 jõustunud 1973. aasta rahvusvahelise laevade põhjustatava merereostuse vältimise konventsiooni (edaspidi „MARPOLi konventsioon“) ja selle 18. mail 2005 jõustunud VI lisa osalised. Liit ei ole MARPOLi konventsiooni osaline. Kõik liikmesriigid on 25. mail 1980 jõustunud 1974. aasta rahvusvahelise konventsiooni inimelude ohutusest merel (edaspidi „SOLASi konventsioon“) osalised. Liit ei ole SOLASi konventsiooni osaline. 2.2.Rahvusvaheline Mereorganisatsioon Rahvusvaheline Mereorganisatsioon (IMO) on ÜRO spetsialiseeritud asutus, kes vastutab meresõidu ohutuse ja turvalisuse ning laevade põhjustatud merereostuse vältimise eest. IMO on rahvusvahelise meresõidu ohutuse, turvalisuse ja keskkonnatoime valdkonnas norme kehtestav üleilmne organisatsioon. Selle põhiülesanne on luua laevanduse jaoks õiglane ja tulemuslik reguleeriv raamistik, mis võetakse üleilmselt vastu ning mida rakendatakse üleilmselt. IMO liikmeks võivad olla kõik riigid ning kõik ELi liikmesriigid on IMO liikmed. ELi suhted IMOga põhinevad eelkõige 1974. aastal Valitsustevahelise Nõuandva Merendusorganisatsiooni (IMCO) ja Euroopa Komisjoni vahel sõlmitud koostöölepingul.

IMO meresõiduohutuse komiteesse kuuluvad kõik IMO liikmed ja see tuleb kokku vähemalt üks kord aastas. Komitee käsitleb kõiki küsimusi, mis jäävad organisatsiooni tegevusvaldkonda ning puudutavad navigatsiooniabi, laevade ehitamist ja seadistamist, laevade mehitamist ohutuse seisukohast, kokkupõrke vältimise eeskirju, ohtliku lasti käitlemist, meresõiduohutuse menetlusi ja nõudeid, hüdrograafilist teavet, logiraamatuid ja navigatsiooniandmeid, laevaõnnetuste uurimist, merepäästet ning kõiki muid meresõiduohutust otseselt mõjutavaid küsimusi. IMO merekeskkonna kaitse komiteesse kuuluvad samuti kõik IMO liikmed ja see tuleb kokku vähemalt kord aastas. Komitee käsitleb keskkonnaküsimusi, mis jäävad organisatsiooni tegevusvaldkonda ning puudutavad MARPOLi konventsiooniga hõlmatud ning laevade põhjustatud reostuse (sh nafta-, mahtlastina veetavate kemikaalide, laevade heitvee-, jäätme- ja heitmereostuse, sh õhusaasteainete ja kasvuhoonegaaside heite) kontrolli ja vältimist. Muud käsitletavad küsimused hõlmavad ballastvee käitlemist, kattumisvastaseid süsteeme, laevade ringlussevõttu, reostuseks valmisolekut ja reostustõrjet ning merekaitsealade ja eriti tundlike merepiirkondade kindlaksmääramist. Nii IMO meresõiduohutuse komitee kui ka merekeskkonna kaitse komitee tagavad vahendid, et täita neile IMO konventsiooni, IMO assamblee või IMO nõukogu määratud ülesandeid või eespool nimetatud tegevusvaldkonna alla kuuluvaid ülesandeid, mida võidakse neile määrata muu rahvusvahelise õigusakti alusel ja mille IMO on heaks kiitnud. Meresõiduohutuse komitee ja merekeskkonna kaitse komitee ja nende allorganid teevad oma otsused oma liikmete häälteenamusega. 2.3.IMO meresõiduohutuse komitee kavandatav akt 2.–11. novembril 2022 toimuval MSC 106. istungjärgul võetakse vastu SOLASi konventsiooni peatüki II-2 ja ESP koodeksi muudatused. SOLASi konventsiooni peatüki II-2 kavandatavate muudatuste eesmärk on võtta arvesse kütteõli tarnijaid, kes ei ole täitnud leekpunktinõudeid, meetmeid nende kütteõli tarnijate vastu, kes on tarninud leekpunkti miinimumnõuetele mittevastavat kütteõli, ning punkerdamisel tegeliku kütusepartii leekpunkti andmete dokumenteerimist. ESP koodeksi kavandatavate muudatuste eesmärk on rakendada rangemaid nõudeid ballastitankide ja tühjade ruumide ülevaatuse kohta, et lahendada ohutusprobleemid, mis tuvastati lipuriigi mereohutusalase uurimise käigus seoses MV Stellar Daisy kadumisega. 2.4.IMO merekeskkonna kaitse komitee kavandatav akt 12.–16. detsembril 2022 toimuval MEPC 79. istungjärgul võetakse vastu MARPOLi konventsiooni V ja VI lisa muudatused. MARPOLi konventsiooni VI lisa kavandatavate muudatuste eesmärk on lisada IMO laevade kütusekulu andmete kogumise süsteemi rohkem teavet laeva CO2-mahukuse kohta. 3.Liidu nimel võetav seisukoht 3.1.Rahvusvahelise konventsiooni inimelude ohutusest merel peatüki II-2 muudatused Meresõiduohutuse komitee (MSC) leppis 100. istungjärgul kokku lisada oma iga kahe aasta tagant koostatavasse tegevuskavasse väljund „Täiendavate meetmete väljatöötamine laevade ohutuse suurendamiseks seoses kütteõli kasutamisega“, seades eesmärgiks vaadata 2021. aastaks läbi kehtivad kütteõli ohutust käsitlevad normid ja teave kütteõli kasutamisega seotud mõju kohta ohutusele, ning töötada välja täiendavad meetmed laevade ohutuse suurendamiseks seoses kütteõli kasutamisega. Samuti lepiti MSC 100. istungjärgul kokku, et MSC 101. istungjärgul tuleks moodustada töörühm, et jätkata meetmete väljatöötamist laevade ohutuse suurendamiseks seoses kütteõli kasutamisega. MSC 100. istungjärgul oli liidu seisukoht toetada tulevasi arengusuundi, mille eesmärk on parandada kütusekvaliteeti ja tagada kvaliteetse kütusega varustamist, pidades silmas kütuse kasutamisega seotud võimalikke ohutusaspekte. MSC 101. istungjärgul moodustati Saksamaa koordineerimisel kütteõli ohutuse korrespondentrühm, mille ülesanded on muu hulgas järgmised: 1) kaaluda kohustuslike nõuete väljatöötamist seoses kinnitatud juhtudest teatamisega, kui kütteõli tarnijad ei ole täitnud organisatsiooni leekpunktinõudeid, võttes arvesse, et tagasisidet tuleks anda ka tarnijale; 2) kaaluda kohustuslike nõuete väljatöötamist, tagamaks et SOLASi konventsiooni osalisriikide valitsused võtavad vajaduse korral meetmeid kütteõli tarnijate vastu, kui on leidnud kinnitust, et tarnitud kütteõli ei vasta SOLASi konventsiooni reegli II-2/4.2.1 nõuetele, võttes arvesse MARPOLi konventsiooni VI lisa reeglit 18.9.4; 3) kaaluda kohustuslike nõuete väljatöötamist seoses punkerdamisel tegeliku kütusepartii leekpunkti andmete dokumenteerimisega, esitades kinnituse, et tarnitud kütteõli vastab SOLASi konventsiooni reeglile II-2/4.2.1. MSC 101. istungjärgul oli liidu seisukoht toetada esitatud dokumentides tehtud ettepanekuid ja ta tegi ettepaneku arutada neid üksikasjalikumalt töörühmas, kes käsitleb laevade ohutuse suurendamise meetmeid seoses kütteõli kasutamisega. MSC 103. istungjärgul loodi Saksamaa koordineerimisel uuesti korrespondentrühm, kes tegeleb täiendavate meetmete väljatöötamisega, et suurendada laevade ohutust seoses kütteõli kasutamisega. Rühmale tehti muu hulgas ülesandeks (1)arendada edasi SOLASi konventsiooni muudatuste projekti seoses kinnitatud juhtudest teatamisega, kui kütteõli tarnijad ei ole täitnud organisatsiooni leekpunktinõudeid, võttes arvesse, et tagasisidet tuleks anda ka tarnijale, eesmärgiga need muudatused lõpule viia;

(2)arendada edasi SOLASi konventsiooni muudatuste projekti meetmete kohta, mis on suunatud leekpunkti miinimumnõuetele mittevastava kütteõli tarnijate vastu, eesmärgiga need muudatused lõpule viia; (3)arendada edasi punkerdamisel tegeliku kütusepartii leekpunkti andmete dokumenteerimise kohustuslikke nõudeid, eesmärgiga need lõpule viia. MSC 103. istungjärgul oli liidu seisukoht toetada korrespondentrühma aruannet kohustuslike nõuete kohta. MSC 105. istungjärgul kiideti kavandatavad muudatused heaks (MSC 105. istungjärgu aruande (MSC 105/20) punkt 5.13) eesmärgiga võtta muudatused vastu MSC 106. istungjärgul. MSC 105. istungjärgul oli liidu seisukoht toetada korrespondentrühma ettepanekut töötada välja täiendavad meetmed laevade ohutuse suurendamiseks seoses kütteõli kasutamisega. Liidu seisukoht peaks olema toetada neid muudatusi, kuna need suurendavad laevade ohutust seoses kütteõli kasutamisega, võttes arvesse kütteõli tarnijaid, kes ei ole täitnud leekpunktinõudeid, meetmeid nende kütteõli tarnijate vastu, kes on tarninud leekpunkti miinimumnõuetele mittevastavat kütteõli, ning punkerdamisel tegeliku kütusepartii leekpunkti andmete dokumenteerimist. 3.2.Puistlastilaevade ja naftatankerite ülevaatuste käigus tehtavate kontrollide tõhustatud programmi käsitleva rahvusvahelise koodeksi (ESP koodeks) muudatused MSC 103. istungjärgul tehti laevade projekteerimise ja ehituse allkomiteele (SDC 8) ülesandeks kaaluda selle olemasoleva järjepideva väljundi „ESP koodeksi muudatused“ raames ESP koodeksi muudatusi, et käsitleda ohutusprobleeme, mis tuvastati lipuriigi mereohutusalase uurimise käigus seoses MV Stellar Daisy kadumisega. Samuti lepiti MSC 103. istungjärgul kokku, et SDC allkomitee peaks üksikasjalikult kaaluma 2011. aasta ESP koodeksisse kavandatavaid muudatusi, et käsitleda ballastitankide ja tühjade ruumide ülevaatustega seotud küsimusi, ning et sellised muudatused peaksid jõustuma koos muude olemasoleva väljundi raames välja töötatavate muudatustega. MSC 103. istungjärgul oli liidu seisukoht toetada seda, et SDC allkomitee kaaluks 2011. aasta ESP koodeksi muutmist. SDC 8 nõustus 2011. aasta ESP koodeksi muudatuste projektiga, et esitada see MSC 105. istungjärgul heakskiitmiseks. Allkomitees SDC 8 oli liidu seisukoht toetada MV Stellar Daisy uurimise tulemusi. MSC 105. istungjärgul kiideti heaks muudatusettepanekud 2011. aasta ESP koodeksisse (MSC 105. istungjärgu aruande (MSC 105/20) punkt 15.12) eesmärgiga võtta muudatused vastu MSC 106. istungjärgul. MSC 105. istungjärgul oli liidu seisukoht toetada 2011. aasta ESP koodeksi muudatuste projekti heakskiitmist eesmärgiga muudatused seejärel vastu võtta. Liidu seisukoht peaks olema toetada neid muudatusi, kuna nende eesmärk on tugevdada tühjade ruumide ja ballastitankide kontrollimise nõudeid. 3.3.Rahvusvahelise laevade põhjustatava merereostuse vältimise konventsiooni (MARPOL) VI lisa muudatused Liit soovitas MEPC 77. istungjärgul lisada IMO andmekogumissüsteemi teabe olemasolevate laevade energiatõhususe indeksi (EEXI) ja CO2-mahukuse näitaja (CII) nõutavate ja saavutatud väärtuste ja taseme kohta. Lisaks esitas ta soovitused MARPOLi konventsiooni VI lisa IX liite võimalike muudatuste kohta ja IMO andmekogumissüsteemi muutmise töösuuna kavandi. MEPC 77. istungjärgul tehti kasvuhoonegaaside istungitevahelisele töörühmale (ISWG-GHG 11) ülesandeks täiendavalt kaaluda muu hulgas ettepanekuid MARPOLi konventsiooni VI lisa IX liite võimalike muudatuste kohta. MEPC 77. istungjärgul oli liidu seisukoht toetada MARPOLi konventsiooni VI lisa IX liite soovitatud muudatusi. ISWG-GHG 11 oli viinud lõpule MARPOLi konventsiooni VI lisa IX liite muudatuste projekti, et lisada rohkem teavet laeva CO2-mahukuse kohta, eesmärgiga muudatused MEPC 78. istungjärgul heaks kiita.

MEPC 78. istungjärgul kiideti heaks MARPOLi konventsiooni VI lisa IX liite muudatuste projekt, et lisada rohkem teavet laeva CO2-mahukuse kohta IMO laevade kütusekulu andmete kogumise süsteemi (MEPC 78. istungjärgu aruande (MEPC 78/17) punkt 7.119) eesmärgiga võtta muudatused vastu MEPC 79. istungjärgul. MEPC 78. istungjärgul ja töörühmas ISWG-GHG 11 oli liidu seisukoht toetada MARPOLi konventsiooni VI lisa IX liite muudatuste projekti heakskiitmist. Liidu seisukoht peaks olema toetada neid muudatusi, kuna laevade CO2-mahukust käsitlevad andmed annaksid olulist teavet maailma laevastiku energiatõhususe ja CO2-mahukuse kohta ning seetõttu tuleks edastada need andmed IMO andmekogumissüsteemi. 3.4.Asjakohased ELi õigusaktid ja ELi pädevus 3.4.1.Rahvusvahelise konventsiooni inimelude ohutusest merel peatüki II-2 muudatused Direktiivi 2009/45/EÜ (reisilaevade ohutuseeskirjade ja -nõuete kohta) artikli 6 lõike 2 punkti a alapunkti i kohaselt kohaldatakse SOLASi konventsiooni (muudetud kujul) A-klassi reisilaevade suhtes. Seega mõjutavad SOLASi peatüki II-2 muudatused, mis on kavas vastu võtta MSC 106. istungjärgul, direktiivi 2009/45/EÜ alusel kohaldatavaid nõudeid. 3.4.2.Puistlastilaevade ja naftatankerite ülevaatuste käigus tehtavate kontrollide tõhustatud programmi käsitleva rahvusvahelise koodeksi (ESP koodeks) muudatused Kooskõlas määrusega (EL) nr 530/2012 topeltpõhja ja -parraste või samaväärsete konstruktsiooninõuete kiirendatud järkjärgulise kasutuselevõtu kohta ühekordse põhja ja parrastega naftatankerite puhul on IMO seisukorra hindamise kava kohaldamine üle 15 aasta vanuste ühekordse põhja ja parrastega naftatankerite suhtes kohustuslik. Puistlastilaevade ja naftatankerite ülevaatuste käigus tehtavate kontrollide tõhustatud programmis ehk laiendatud kontrolli programmis sätestatakse sellise üksikasjalikuma kontrollimise viis. Kuna seisukorra hindamise kava puhul kasutatakse selle eesmärgi saavutamiseks ESPd, kohaldatakse ESP kontrollide kõiki muudatusi, näiteks kõnealust muudatust, mille eesmärk on keskenduda topeltpõhja ja -parrastega naftatankerite esimesel korralisel ülevaatusel üksnes küsitavate piirkondade kerepaksuse mõõtmisele, määruse (EL) nr 530/2012 raames automaatselt. Seega mõjutaksid 2011. aasta ESP koodeksi muudatused, mis on kavas vastu võtta MSC 106. istungjärgul, määruse (EL) nr 530/2012 kohaldamist. 3.4.3.Rahvusvahelise laevade põhjustatava merereostuse vältimise konventsiooni (MARPOL) VI lisa muudatused Määruses (EL) 2015/757, mis käsitleb meretranspordist pärit süsinikdioksiidi heitkoguste seiret, aruandlust ja kontrolli ning millega muudetakse direktiivi 2009/16/EÜ (edaspidi „seire-, aruandlus- ja kontrollimäärus“), on sätestatud õigusraamistik ELis kehtivale laevanduse CO2 heite ja energiatõhususe seire, aruandluse ja kontrolli korrale. Määruse eesmärk on pakkuda usaldusväärseid ja kontrollitavaid CO2 heite andmeid, anda teavet poliitikakujundajatele ning edendada energiatõhusate tehnoloogiate ja tegutsemisviiside kasutuselevõtmist turul. Selleks tegeletakse turutõketega, näiteks teabe puudumisega. Sellega seotud komisjoni delegeeritud määrused tõendamise ja tõendajate akrediteerimise ning seiremeetodite täiustamise kohta võeti vastu 22. septembril 2016. Komisjon võttis 4. novembril 2016 vastu kaks täiendavat rakendusmäärust lasti parameetrite ja vormide kohta. Olemasolevate laevade energiatõhususe indeks (EEXI) ja CO2-mahukuse näitaja (CII), mille väärtused lisatakse IMO andmekogumissüsteemi, on seotud seire-, aruandlus- ja kontrollimäärusega, kuna ELi määruse eesmärk on koguda ja avaldada iga laeva kohta teavet selle tehnilise ja käitamisega seotud energiatõhususe kohta. Seega mõjutaksid MARPOLi konventsiooni VI lisa muudatused, mis on kavas vastu võtta MEPC 79. istungjärgul, määruse (EL) 2015/757 rakendamist. 3.4.4.ELi pädevus SOLASi konventsiooni peatüki II-2 muudatused mõjutaksid liidu õigust, eelkõige direktiivi 2009/45/EÜ kohaldamist. 2011. aasta ESP koodeksi muudatused mõjutaksid liidu õigust, eelkõige määruse (EL) nr 530/2012 kohaldamist.

MARPOLi konventsiooni VI lisa muudatused mõjutaksid liidu õigust, eelkõige määruse (EL) 2015/757 rakendamist. Kavandatavate aktide reguleerimisese puudutab seega valdkonda, milles liidul on ELi toimimise lepingu artikli 3 lõike 2 viimase osa kohaselt ainuvälispädevus. 4.Õiguslik alus 4.1.Menetlusõiguslik alus 4.1.1.Põhimõtted Euroopa Liidu toimimise lepingu (edaspidi „ELi toimimise leping“) artikli 218 lõikes 9 on sätestatud: „[n]õukogu võtab komisjoni [...] ettepaneku põhjal vastu otsuse, millega […] kehtestatakse lepingus sätestatud organis liidu nimel võetavad seisukohad, kui asjaomasel organil tuleb vastu võtta õigusliku toimega akte, välja arvatud õigusaktid, millega täiendatakse või muudetakse lepingu institutsioonilist raamistikku.“ ELi toimimise lepingu artikli 218 lõiget 9 kohaldatakse olenemata sellest, kas liit on asjaomase organi liige või asjaomase lepingu osaline. Mõiste „õigusliku toimega aktid“ hõlmab akte, millel on õiguslik toime asjaomase organi suhtes kehtiva rahvusvahelise õiguse normide alusel. Siia hulka kuuluvad ka sellised õiguslikud vahendid, mis ei ole rahvusvahelise õiguse kohaselt siduvad, kuid mis „võivad mõjutada otsustavalt liidu seadusandja vastu võetud õigusaktide sisu“. 4.1.2.Kohaldamine käesoleval juhul IMO meresõiduohutuse komitee ja merekeskkonna kaitse komitee on lepinguga, st Rahvusvahelise Mereorganisatsiooni konventsiooniga ettenähtud organid. Aktid, mille need kaks IMO komiteed peavad vastu võtma, on õigusliku toimega aktid. Kavandatavad aktid võivad otsustavalt mõjutada järgmiste ELi õigusaktide sisu: –direktiiv 2009/45/EÜ reisilaevade ohutuseeskirjade ja -nõuete kohta. Põhjuseks on asjaolu, et artikli 6 lõike 2 punkti a alapunkti i kohaselt kohaldatakse muudetud SOLASi konventsiooni A-klassi reisilaevade suhtes; –määrus (EL) nr 530/2012 topeltpõhja ja -parraste või samaväärsete konstruktsiooninõuete kiirendatud järkjärgulise kasutuselevõtu kohta ühekordse põhja ja parrastega naftatankerite puhul. Põhjuseks on asjaolu, et määrusega (EL) nr 530/2012 on muudetud kohustuslikuks IMO kehtestatud seisukorra hindamise kava kohaldamine üle 15 aasta vanuste ühekordse põhja ja parrastega naftatankerite suhtes. Puistlastilaevade ja naftatankerite ülevaatuste käigus tehtavate kontrollide tõhustatud programmis ehk laiendatud kontrolli programmis sätestatakse sellise üksikasjalikuma kontrollimise viis. Kuna seisukorra hindamise kava puhul kasutatakse selle eesmärgi saavutamiseks ESPd, kohaldatakse ESP kontrollide kõiki muudatusi, näiteks kõnealust muudatust, mille eesmärk on keskenduda topeltpõhja ja -parrastega naftatankerite esimesel korralisel ülevaatusel üksnes küsitavate piirkondade kerepaksuse mõõtmisele, määruse (EL) nr 530/2012 raames automaatselt; –määrus (EL) 2015/757, mis käsitleb meretranspordist pärit süsinikdioksiidi heitkoguste seiret, aruandlust ja kontrolli ning millega muudetakse direktiivi 2009/16/EÜ. Selle põhjuseks on seosed seire-, aruandlus- ja kontrollimääruse ning IMO andmekogumissüsteemi lisatavate EEXI ja CII väärtuste vahel. Seetõttu võib –rahvusvahelise konventsiooni inimelude ohutusest merel peatüki II-2, –puistlastilaevade ja naftatankerite ülevaatuste käigus tehtavate kontrollide tõhustatud programmi käsitleva rahvusvahelise koodeksi (ESP koodeks) ja –rahvusvahelise laevade põhjustatava merereostuse vältimise konventsiooni (MARPOL) VI lisa muudatuste vastuvõtmine otsustavalt mõjutada järgmiste ELi õigusaktide sisu: direktiiv 2009/45/EÜ reisilaevade ohutuseeskirjade ja -nõuete kohta, määrus (EL) nr 530/2012 topeltpõhja ja -parraste või samaväärsete konstruktsiooninõuete kiirendatud järkjärgulise kasutuselevõtu kohta ühekordse põhja ja parrastega naftatankerite puhul ning määrus (EL) 2015/757, millega kehtestatakse õigusraamistik ELis kehtivale laevanduse CO2 heite ja energiatõhususe seire, aruandluse ja kontrolli korrale.

Kavandatavad aktid ei täienda ega muuda lepingu institutsioonilist raamistikku. Seega on esildatud otsuse menetlusõiguslik alus ELi toimimise lepingu artikli 218 lõige 9. 4.2.Materiaalõiguslik alus 4.2.1.Põhimõtted ELi toimimise lepingu artikli 218 lõike 9 kohase otsuse materiaalõiguslik alus sõltub eelkõige selle kavandatava akti eesmärgist ja sisust, mida liidu nimel võetav seisukoht puudutab. Kui kavandatava aktiga taotletakse kahte eesmärki või reguleeritakse kahte valdkonda ning üht neist võib pidada peamiseks, samas kui teine on pelgalt kõrvalise tähtsusega, peab ELi toimimise lepingu artikli 218 lõike 9 kohasel otsusel olema üksainus materiaalõiguslik alus, st peamise või ülekaaluka eesmärgi või valdkonna tõttu nõutav õiguslik alus. 4.2.2.Kohaldamine käesoleval juhul Kavandatava akti peamine eesmärk ja sisu on seotud meretranspordiga. Seepärast on esildatud otsuse materiaalõiguslik alus ELi toimimise lepingu artikli 100 lõige 2. 4.3.Kokkuvõte Esildatud otsuse õiguslik alus peaks olema ELi toimimise lepingu artikli 100 lõige 2 koostoimes sama lepingu artikli 218 lõikega 9. 2022/0259 (NLE) Ettepanek: NÕUKOGU OTSUS seisukoha kohta, mis võetakse Euroopa Liidu nimel Rahvusvahelises Mereorganisatsioonis meresõiduohutuse komitee 106. istungjärgul ja merekeskkonna kaitse komitee 79. istungjärgul seoses rahvusvahelise konventsiooni inimelude ohutusest merel (SOLAS), puistlastilaevade ja naftatankerite ülevaatuste käigus tehtavate kontrollide tõhustatud programmi käsitleva 2011. aasta rahvusvahelise koodeksi (2011. aasta ESP koodeks) ning rahvusvahelise laevade põhjustatava merereostuse vältimise konventsiooni (MARPOL) VI lisa muudatuste vastuvõtmisega

EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artikli 100 lõiget 2 koostoimes artikli 218 lõikega 9, võttes arvesse Euroopa Komisjoni ettepanekut ning arvestades järgmist: (1)Rahvusvahelise Mereorganisatsiooni (IMO) konventsioon jõustus 17. märtsil 1958. (2)IMO on meresõidu ohutuse ja turvalisuse ning laevade põhjustatud merereostuse ja õhusaaste vältimise eest vastutav ÜRO spetsialiseeritud asutus. Kõik liidu liikmesriigid on IMO liikmed. Liit ei ole IMO liige. (3)IMO konventsiooni artikli 28 punkti b kohaselt tagab meresõiduohutuse komitee vahendid, et täita talle kõnealuse konventsiooni, IMO assamblee või IMO nõukogu määratud ülesandeid või kõnealuse artikli kohaldamisalasse kuuluvaid ülesandeid, mida võidakse meresõiduohutuse komiteele määrata muu rahvusvahelise õigusakti alusel ja mille IMO on heaks kiitnud.

(4)IMO konventsiooni artikli 38 punkti a kohaselt täidab merekeskkonna kaitse komitee selliseid ülesandeid, mis on organisatsioonile antud laevade põhjustatava merereostuse vältimise ja kontrollimise rahvusvaheliste konventsioonidega või nende alusel, eelkõige seoses eeskirjade ja muude sätete vastuvõtmise ja muutmisega. (5)Meresõiduohutuse komitee peab oma 4.–11. novembril 2022 toimuval 106. istungjärgul vastu võtma rahvusvahelise konventsiooni inimelude ohutusest merel (SOLASi konventsioon) peatüki II-2 ning puistlastilaevade ja naftatankerite ülevaatuste käigus tehtavate kontrollide tõhustatud programmi käsitleva rahvusvahelise koodeksi (ESP koodeks) muudatused. (6)Merekeskkonna kaitse komitee peab oma 12.–16. detsembril 2022 toimuval 79. istungjärgul vastu võtma rahvusvahelise laevade põhjustatava merereostuse vältimise konventsiooni (MARPOL) VI lisa IX liite muudatused. (7)On asjakohane määrata kindlaks Euroopa Liidu nimel meresõiduohutuse komitee 106. istungjärgul võetav seisukoht, kuna SOLASi konventsiooni peatüki II-2 ja 2011. aasta ESP koodeksi kavandatavad muudatused võivad otsustavalt mõjutada järgmiste liidu õigusaktide sisu: direktiiv 2009/45/EÜ reisilaevade ohutuseeskirjade ja -nõuete kohta ning määrus (EL) nr 530/2012 topeltpõhja ja -parraste või samaväärsete konstruktsiooninõuete kiirendatud järkjärgulise kasutuselevõtu kohta ühekordse põhja ja parrastega naftatankerite puhul. (8)SOLASi konventsiooni peatüki II-2 muudatustega võetakse arvesse kütteõli tarnijaid, kes ei ole täitnud leekpunktinõudeid, meetmeid nende kütteõli tarnijate vastu, kes on tarninud leekpunkti miinimumnõuetele mittevastavat kütteõli, ning punkerdamisel tegeliku kütusepartii leekpunkti andmete dokumenteerimist. Liit peaks neid muudatusi toetama, kuna need suurendavad laevade ohutust seoses kütteõli kasutamisega, võttes arvesse kütteõli tarnijaid, kes ei ole täitnud leekpunktinõudeid, meetmeid nende kütteõli tarnijate vastu, kes on tarninud leekpunkti miinimumnõuetele mittevastavat kütteõli, ning punkerdamisel tegeliku kütusepartii leekpunkti andmete dokumenteerimist. (9)On asjakohane määrata kindlaks Euroopa Liidu nimel merekeskkonna kaitse komitee 79. istungjärgul võetav seisukoht, kuna MARPOLi konventsiooni VI lisa kavandatavad muudatused võivad otsustavalt mõjutada järgmise liidu õigusakti sisu: määrus (EL) 2015/757, mis käsitleb meretranspordist pärit süsinikdioksiidi heitkoguste seiret, aruandlust ja kontrolli ning millega muudetakse direktiivi 2009/16/EÜ. (10)MARPOLi konventsiooni VI lisa muudatustega lisatakse IMO laevade kütusekulu andmete kogumise süsteemi rohkem teavet laeva CO2-mahukuse kohta. Liit peaks neid muudatusi toetama, kuna laevade CO2-mahukust käsitlevad andmed annaksid olulist teavet maailma laevastiku energiatõhususe ja CO2-mahukuse kohta ning seetõttu tuleks edastada need andmed IMO andmekogumissüsteemi. (11)Liidu seisukoha esitavad liidu huvides ühiselt komisjon IMOs tegutseva vaatlejana ja ELi liikmesriigid, kes on IMO meresõiduohutuse komitee ja merekeskkonna kaitse komitee liikmed, ON VASTU VÕTNUD KÄESOLEVA OTSUSE: Artikkel 1 Euroopa Liidu nimel Rahvusvahelise Mereorganisatsiooni (IMO) meresõiduohutuse komitee 106. istungjärgul võetav seisukoht on järgmine: nõustuda rahvusvahelise konventsiooni inimelude ohutusest merel (SOLAS) peatüki II-2 muudatustega, mis on sätestatud MSC 105. istungjärgu aruande (MSC 105/20) punktis 5.13, ning puistlastilaevade ja naftatankerite ülevaatuste käigus tehtavate kontrollide tõhustatud programmi käsitleva 2011. aasta rahvusvahelise koodeksi (2011. aasta ESP koodeks) muudatustega, mis on sätestatud MSC 105. istungjärgu aruande (MSC 105/20) punktis 15.12. Artikkel 2 Euroopa Liidu nimel IMO merekeskkonna kaitse komitee 79. istungjärgul võetav seisukoht on järgmine: nõustuda rahvusvahelise laevade põhjustatava merereostuse vältimise konventsiooni (MARPOL) VI lisa IX liite MEPC 78. istungjärgu aruande (MEPC 78/17) punktis 7.119 sätestatud muudatuste vastuvõtmisega. Artikkel 3 1.Artiklis 1 nimetatud seisukoha esitavad ühiselt komisjon ja liidu liikmesriigid, kes on IMO meresõiduohutuse komitee liikmed. 2.Artiklis 2 nimetatud seisukoha esitavad ühiselt komisjon ja ELi liikmesriigid, kes on IMO merekeskkonna kaitse komitee liikmed. Artikkel 4 Käesolev otsus on adresseeritud komisjonile ja liikmesriikidele.